**ΔΙΑΛΕΞΗ ΕΚΤΗ**

**ΕΠΑΝΑΣΥΝΘΕΣΗ**

1. **Εισαγωγή**

* Ο δεύτερος στόχος της Ιστορικο-συγκριτικής γλωσσολογίας, μετά την εγκαθίδρυση σχέσης γλωσσικής συγγένειας ανάμεσα σε συγκεκριμένες γλώσσες, είναι να προχωρήσει στην διατύπωση εικασιών σχετικά με την μορφή της πρωτογλώσσας από την οποία θεωρείται ότι κατάγονται
* Η διαδικασία αυτή της υποτιθέμενης αποκατάστασης της μητέρας-γλώσσας ονομάζεται Επανασύνθεση και μπορεί να πάρει δύο μορφές: εσωτερική και εξωτερική. Ό,τι ακολουθεί αφορά την εξωτερική επανασύνθεση.
* Η επανασύνθεση των Ινδο-ευρωπαϊκών γλωσσών οδηγεί στην Πρωτο-Ινδοευρωπαϊκή (που συμβολίζεται \*ΠΙΕ), δηλαδή στην αποκαταστημένη μορφή της πρωτογλώσσας από την οποία προέρχονται όλες οι ΙΕ γλώσσες.
* Άρα, αν θα θέλαμε να δώσουμε έναν πρόχειρο ορισμό, η επανασύνθεση είναι η ανεύρεση / εικασία του υποθετικού γλωσσικού υλικού από το οποίο προκύπτουν όλα τα αποτελέσματα σε όλες τις συγγενικές γλώσσες.
* Η επανασύνθεση έχει εφαρμοστεί σε πολύ μεγάλο βαθμό στην ΙΕ, μολονότι δεν υπάρχει ακόμα ομοφωνία μεταξύ των ερευνητών για αρκετά από τα γλωσσικά στοιχεία που έχουν αποκατασταθεί για την ΠΙΕ.

**2. Χαρακτηριστικά της εξωτερικής επανασύνθεσης**

* Η επανασύνθεση έχει δύο διακριτές μεν, αλλά σίγουρα συνδεδεμένες πτυχές:

α) Πρόταση τύπων της πρωτο-γλώσσας: με βάση τα στοιχεία των υπαρκτών γλωσσών, στοιχεία (φωνολογικά, λεξιλογικά και μορφολογικά) της πρωτογλώσσας επανασυντίθενται

β) Διατύπωση των πιθανών μεταβολών που οδήγησαν σε όλα τα εμφανή αποτελέσματα στις υπαρκτές γλώσσες: η διαδικασία της επανασύνθεσης δεν μπορεί να θεωρηθεί ολοκληρωμένη αν δεν διατυπωθούν ρητά και ελεγχθούν οι γλωσσικές μεταβολές που πιθανολογείται ότι οδήγησαν σε όλα τα γλωσσικά στοιχεία των γλωσσών, με αφετηρία τον αρχικό τύπο της πρωτογλώσσας που επανασυντίθεται

* Όπως αναφέρθηκε, η επανασύνθεση μπορεί να επιχειρηθεί σε όλα τα γλωσσικά επίπεδα, δηλ. :
* Α) Φωνολογικό: επανασύνθεση του φωνηεντικού και συμφωνικού συστήματος της πρωτογλώσσας, καθώς και διαφόρων άλλων φωνολογικών χαρακτηριστικών, αν είναι εφικτό (π.χ. στοιχεία προσωδίας)
* Β) Μορφολογικό: επανασύνθεση των κλιτικών μορφημάτων και παραδειγμάτων, καθώς και των παραγωγικών καταλήξεων και οποιουδήποτε άλλου μορφολογικού υλικού
* Γ) Λεξιλογικό: επανασύνθεση των διαφόρων ριζών των λεξημάτων
* Δ) Σημασιολογικό: επανασύνθεση της αρχικής σημασίας (ή αρχικών σημασιών) των σημασιολογικών στοιχείων (μορφημάτων, ριζών και λεξημάτων συνολικά).
* Οι μεγαλύτερες δυσκολίες παρατηρούνται στο σημασιολογικό επίπεδο, καθώς η σημασιολογική αλλαγή είναι εξαιρετικά δύσκολο να προβλεφθεί. Για παράδειγμα έχουμε τα ακόλουθα ετυμολογικά ισοδύναμα στην ΙΕ:

Α) Σανσκρ. Ajras = χέρσα γη, ακαλλιέργητη

Β) Αρχ. Ελλ.: αγρός (καλλιεργημένη ή και ακαλλιέργητη γη)

Γ) Λατ.: ager (ίδια σημασία με Αρχ. Ελλ.)

Δ) Γοτθ.: akrs (καλλιεργημένη γη, χωράφι)

* Από αυτά τα λεξήματα μπορούμε να επανασυνθέσουμε την ΠΙΕ ρίζα \*agro-. Αλλά ποια είναι η σημασία της, δεδομένης της αντικρουόμενης εικόνας που παρουσιάζουν οι μαρτυρημένες αρχαίες ΙΕ γλώσσες;
* Στη συγκεκριμένη περίπτωση, μπορούν να μας βοηθήσουν κάποιες εξίσου αρχαίες παράγωγες λέξεις: Λατ. Agrestis (άγριος), Αρχ. Ελλ. Άγριος, αγραυλός (=περνάω την νύχτα στην εξοχή), αλλά και Λατ. Peregrinus (= πέρα από τον αγρό > ξένος)
* Με βάση τα παραπάνω, είναι πολύ πιθανό αρχικά η λέξη να σήμαινε ‘ακαλλιέργητη γη’ και ύστερα, πιθανώς με την επέκταση της γεωργικής οικονομίας, να απέκτησε και την σημασία ΄καλλιεργημένη γη’ (χωρίς να χαθεί η προγενέστερη)
* Το γλωσσικό επίπεδο, όμως, που προσφέρεται ιδιαίτερα για την εφαρμογή της επανασύνθεσης δεν είναι άλλο από το φωνολογικό. Και ο λόγος, φυσικά, όπως και στην περίπτωση της εφαρμογής της συγκριτικής μεθόδου, είναι η συστηματικότητα των φωνολογικών μεταβολών, που μας επιτρέπει να υποθέσουμε διακριτά στάδια στις μεταβολές που ακολουθήθηκαν καθολικά στις διάφορες γλώσσες
* Ακόμα και με τα σύγχρονα δεδομένα, της έλλειψης απόλυτης συστηματικότητας, η επανασύνθεση δεν επηρεάζεται, γιατί λειτουργεί με βάση την αρχή της πλειοψηφίας (ή και με το «ξυράφι του Όκκαμ»). Με άλλα λόγια, το φωνολογικό (ή και μορφολογικό) στοιχείο που μαρτυρείται στις περισσότερες υπαρκτές γλώσσες είναι αυτό που θεωρείται ότι απηχεί καλύτερα την πρωτογλώσσα, ελλείψει αντικρουόμενων ενδείξεων. Επιπλέον, σύμφωνα με το «ξυράφι του Όκκαμ», ο τύπος της πρωτογλώσσας που απαιτεί τις λιγότερες φωνολογικές μεταβολές για να εξηγήσει τους υπαρκτούς τύπους των υπαρκτών γλωσσών, είναι ο τύπος που προτιμάται, εκτός και υπάρχουν σαφείς ενδείξεις ότι δεν μπορεί να είναι σωστός.
* Για να θεωρηθεί ότι μια διαδικασία επανασύνθεσης πετυχαίνει, θα πρέπει να συντρέχουν οι εξής προϋποθέσεις:

Α) Να είναι συμβατή με το σύνολο των γλωσσικών δεδομένων από όλες τις γλώσσες, να μπορεί δηλαδή να τα εξηγήσει

Β) Να είναι συμβατή με τα πορίσματα της ιστορικής γλωσσολογίας σχετικά με τις πιθανές μεταβολές: δεν μπορούμε να υποθέτουμε γλωσσικές μεταβολές για να εξηγήσουμε την εξέλιξη από τον τύπο της πρωτογλώσσας στους μεταγενέστερους τύπους οι οποίες δεν απαντούν πουθενά σήμερα

Γ) Να είναι συμβατή με τα ευρήματα της Τυπολογίας σε συγχρονικό επίπεδο: τα συστήματα (φωνολογικό, μορφολογικό) της πρωτογλώσσας που επανασυνθέτουμε θα πρέπει να είναι ρεαλιστικά, σύμφωνα με αυτά που γνωρίζουμε για τις γλώσσες του κόσμου

**3. Η διαδικασία της εξωτερικής επανασύνθεσης**

* Βλ. διαφάνειες
* Παρατηρούμε ότι, στα συγκεκριμένα δεδομένα, η Σανσκριτική φαίνεται να έχει 2 σειρές κλειστών, τα απλά ηχηρά (b, d, g) και τα ηχηρά δασέα (bh, dh, gh). Αντίθετα, η Αβεστική φαίνεται να έχει 1 σειρά κλειστών (b, d, g)
* Επομένως τίθεται το ερώτημα, αν θέλουμε να επανασυνθέσουμε τα κλειστά σύμφωνα της ΠΙΕ, ποια δεδομένα θα θεωρήσουμε ως αφετηρία της ΠΙΕ?
* Ακολουθούμε το εξής σκεπτικό: Αν είχαμε αρχικά στην ΠΙΕ 1 σειρά κλειστών συμφώνων, τότε θα έπρεπε λογικά η δεύτερη να έχει προκύψει σε κάποιο συγκεκριμένο περιβάλλον, αφού καινούρια φωνήματα εμφανίζονται σε συγκεκριμένα περιβάλλοντα. Δεν φαίνεται κάτι τέτοιο από τα δεδομένα.
* Αν, αντίθετα, είχαμε αρχικά στην ΠΙΕ 2 σειρές κλειστών συμφώνων, όπως ακριβώς στη Σανσκριτική, τότε θα μπορούσαμε να υποστηρίξουμε ότι στην Αβεστική είχαμε απλή τροπή και των ηχηρών δασέων σε απλά ηχηρά σε όλα τα περιβάλλοντα (αυτό είναι που παρατηρείται)
* Με αυτό το σκεπτικό, αποκαθιστούμε 2 σειρές κλειστών συμφώνων για την ΠΙΕ.
* Τι πρέπει να προσέχουμε για την επιτυχή εφαρμογή της επανασύνθεσης;
* Έχουμε έναν συνδυασμό ποσοτικών και ποιοτικών κριτηρίων: Ως προς το ποσοτικό, θα πρέπει φυσικά να δούμε τον φθόγγο τον οποίο εμφανίζει η πλειοψηφία των συγγενικών γλωσσών κάθε φορά. Επιπλέον, θα πρέπει να επιλέγουμε τον οικονομικότερο τρόπο να περιγράψουμε τις μεταβολές: πάντα επιλέγουμε τον πιο «σύντομο» δρόμο που μπορεί να οδηγήσει από τις υπαρκτές γλώσσες στην πρωτογλώσσα και το αντίστροφο.
* Ως προς τα ποιοτικά κριτήρια, μπορούμε να αναφέρουμε τα εξής:
  + - 1. Αρχαιότητα των γλωσσών: Δεν μπορούμε να βασιζόμαστε σε δεδομένα νεότερων γλωσσών, παρά μόνο αν δεν υπάρχουν δεδομένα από παλαιότερες γλώσσες, που σίγουρα είναι πιο κοντά χρονικά στην αφετηρία της πρωτο-γλώσσας.
      2. Υπο-ομάδα: Είναι προτιμητέο να μην έχουμε δεδομένα από την ίδια υπο-ομάδα, καθώς δεν είναι αντιπροσωπευτικά του συνόλου της γλωσσικής οικογένειας
      3. Οι μεταβολές που περιγράφουμε από την πρωτο-γλώσσα στις γλώσσες-θυγατέρες για να δικαιολογήσουμε την επανασύνθεσή μας είναι πιθανές; Θα πρέπει να απαντούν και σε άλλες γλώσσες / είναι γνωστές στην τυπολογική βιβλιογραφία που ασχολείται με την ποικιλία των γλωσσών του κόσμου.
* Θα πρέπει, τέλος, να επισημανθεί ότι ο αποκατεστημένος τύπος (και η Πρωτογλώσσα στο σύνολό της) δεν είναι «κανονικοί» γλωσσικοί τύποι. Η αποκατεστημένη ΠΙΕ δεν υπήρξε σε κανένα συγκεκριμένο χώρο και χρόνο, και τα δεδομένα της μπορεί να προέρχονται από διαφορετικά στάδια της εξέλιξής της.
* Τι αποτελεί τότε; Έναν πιθανό τελευταίο κοινό τύπο από τον οποίο είναι δυνατόν, σύμφωνα με όσα γνωρίζουμε σχετικά με την γλωσσική μεταβολή, να προήλθαν όλοι οι μαρτυρημένοι τύποι στις ΙΕ γλώσσες.
* Ένα σημείο όπου ξεκάθαρα οι πρωτογλώσσες διαφοροποιούνται από τις ζωντανές γλώσσες είναι και η απουσία «ανωμαλιών». Η ΠΙΕ (και όλες οι πρωτογλώσσες) δεν διαθέτουν ποτέ «ανωμαλίες». Ο λόγος είναι προφανής: Αφού για να φτάσουμε σε αυτούς τους τύπους έχει χρειαστεί να υποθέσουμε συστηματικές γλωσσικές μεταβολές, αυτές δεν είναι δυνατό να καταλήξουν σε «ανώμαλους» τύπους της πρωτογλώσσας ως αφετηρία.
* Μήπως αυτό ακυρώνει την όλη διαδικασία; Όχι, απλά μας αναγκάζει να μετριάζουμε τις προσδοκίες μας ως προς την ρεαλιστικότητα των αποκαταστημένων τύπων/